Ńdɔ Yosafat a ngákə bómbō fūfulu ai běsīā, ńdɔ a ngádzəbəban ai běsīā á Tísɔn Dávid, ńdɔ Yoram, mɔ́n wōē, á ngá nɔŋ edzóē á məyian móé. Edzóē Yoram 2Yoram a ngábə́ bələ́ bə̄bə́nyāŋ, bɔ́n bə́ Yosafat: Azarya, Yehiel, Zekaryahu, Azaryahu, Mikael ai Shefatyahu, bə́sə̄ bə́ ngábə́ bɔ́n bə́ Yosafat, ǹkúkúmá yā Yúda. 3Ésīá wābán á ngāvə́ bɔ bod bífái: mɔní, mvɔ́d, byə́m bí nyāngá ai miǹgungúl bətísɔn yā Yúda, hədá ńdɔ a ngávə́ Yoram edzóe, ású énye a ngábə́ ǹtól. 4Éyɔŋ Yoram a ngábɛ́d êtɔá ńkúkúmá ésīá, a mǎn yə́m á kpím, ńdɔ a ngáman wé bə̄bə́nyāŋ bə́sə ai okəŋ bítá, ai bədzóē bəvɔ́g yā Yúda. 5Yoram a ngábə́ ókalǎ bisəb məwóm mə́lɛ́ ai bíbɛ̄ éyɔŋ a ngabɛ́d ǹkúkúmá, a ngádzóe mim̀bú mwom á Yērúzalɛm. 6A ngáwulu á zēn miǹkúkúmá yā Ísraɛ̂l, anə́ ndâ bod Akhab e ngábɔ, amú á ngālúg[51] ngɔn Akhab. A ngábɔ abé á mís mə́ Ńtondôbə. 7Hədá[52] Ǹtondôbə a ndzí kig dǐŋ dzâ ndá Dāvid, ású élad ámvóé yā á ngālad ai Dávid, amú á ngākag nyé naa a yi nyé və̄ álāmbā á bɔ́n bóé á kɔ́m yǎ kɔ́m. 8Á mə̄lú móé, ńdɔ̄ Edom a ngábɛn edzóē yā Yúda, a tə́lē nyémēn ńkūkúmá wōē. 9Ńdɔ Yoram a ngádaŋ ǹnyie sí ai bədzóē bəzimbi bóé ai bikaplíg bíé, a kódo á sí ai alú ásə, ńdɔ a ngáman wé Édomít yā bə́ ngáboman nyé á nyɔ́l ai bədzóē bíkálíg. 10Dzam dá, Edom a ngábɛn edzóē yā Yúda a zaa kwí ámōs yə aná. Abǒg tē ńdɔ̄ fə̄ Livna nyé a ngábɛn edzóē dzíé, ású á ngādzoge Ǹtondôbə Zambá běsīā. 11Nyémēn á ngātə́le bīkónóŋ á ńkǒl yā Yúda, a bɔ̌ naa batɔbɔ ǹnamǎ yā Yērúzalɛm bə́ bɔ ngobinda ai nâ Yúda a bɔ esam səgə́le. 12Ńdɔ̄ kálada a ngásɔ́ nyé ábə profɛ́d Éli nâ: “Éyə Ǹtondôbə, Zambá Dāvid ésōá, ā kɔ́bɔ̄ ná: Ḿból ō ndzí kig wulu á məzěn mə́ ésōā Yosafat, ngə́ á məzěn mə́ Asa, ǹkúkúmá yǎ Yúda, ḿból ó ngāwulu á məzěn mə́ ńkúkúmá yā Ísraɛ̂l, o lə́dé Yúda ai batɔbɔ ǹnamǎ yā Yērúzalɛm mam mə́ ngobinda anə́ ndá Akhab é ngálə́dé Ísraɛ̂l ai ḿból fə o ngáman wé bə̄bə́nyɔ̄ŋ yā ndá ésōā yā bə́ ngábə́ ai ḿfí bə́ lodo wǎ, 14ńdɔ hḿ Ńtondôbə ǎ yi sɔ́ ai mod ebubua âyɔŋ dóe, bɔ́n bóé, biníngá bóé, ai byə́m bíē bísə. 15Wǎmēn wayǐ fə bi ḿbə̂ okɔ̌n, okɔ̌n yā miǹya míe a kələ kwí anə́ miǹya míe myáyi kwí á ngə́ə́ŋ ású okɔ̌n tē, wâyi béan hə ḿbéán ámǒs ósə.” 16Ńdɔ Ǹtondôbə a ngátsag olún Fīlísta ai Árâb bə́ nə́ babi ai Kushít nâ bə́ lúmán ai Yoram. 17Ńdɔ̄ bə́ ngázu lúman ai Yúda, bə́ kwí nye ekúkua, bə́ mān bəgə́ ákūmá dábán ásə̄ yā bə́ ngákɔ́b, édí lə́ wôge ai ndá ǹkúkúmá, ai bɔ́n bóé, ai bīníngá bóé, təgě fə ai mɔ́n á ngālígī nyé səsalá və Yoakhaz, mɔ́n mvūa woé. 18Á mvús é mam mə́sə̄ má, ńdɔ Ǹtondôbə a ngálóm nyé á miǹya, ókɔ̄n ó ngábə́ təge lɛd. 19Ńdɔ məlú mə́ ngálod, á mvús mim̀bú míbɛ̄, miǹya míé mí ngákwí á ngə́ə́ŋ ású ókɔ̌n, ńdɔ a ngáwú ai bə́bə̂ míńtyé yā ā dúgu ai myá. Bod bóé bá ndzí kig koe ndóan ólugú wōē, anə́ ḿból bə́ ngábɔ ású běsīá bóé. 20A ngábə́ ókalǎ bisəb məwóm mə́lɛ́ ai bíbɛ̄ éyɔŋ a ngatádi dzoe, a ngádzóe mim̀bú mwom á Yērúzalɛm, ńdɔ a ngáwú, mod təge nyé nyanda. Bə́ ngádzəb nyé á Tísɔn Dávid, hədá sə̌ kig á məsɔŋ míńkúkúmá.